পানশালায় কাজ করতে পারবেন মহিলারাও, বিল পাশ বিধানসভায়

কলকাতা: পানশালায় কাজ করতে পারবেন মহিলারাও। ১৯০৯ সালের বেঙ্গল এক্সাইজ আইনের (Bengal Excise Act, 1909) সংশোধন করে আনা বিল পাশ হল রাজ্য বিধানসভায় (West Bengal Assembly)। অন ক্যাটাগরি লিকার শপ অর্থাৎ যেখানে মদ্যপান অনুমোদিত, সেখানে মহিলা কর্মী রাখায় নিষেধাজ্ঞা ছিল ১৯০৯ সালের ওই আইনে। বিধানসভায় ২০২৫ সালের আর্থিক বিল পেশ করতে গিয়ে মন্ত্রী চন্দ্রিমা ভট্টাচার্য (Chadrima Bhattacharya) জানান, লিঙ্গভিত্তিক এই বৈষম্যের বিরোধী সরকার। তাই শতাব্দী প্রাচীন ওই নিষেধাজ্ঞার অবসান ঘটানো হল।

বেআইনি মদ উৎপাদনে লাগাম পরাতে এখন থেকে মদ তৈরির কাঁচামালে অর্থাৎ গুড় ও অন্যান্য উপাদান সরবরাহে এই বিল মারফত রাজ্যের হাতে বাড়তি ক্ষমতা দেওয়া হল বলেও তিনি জানিয়েছেন।

আরও পড়ুন: অবৈধ নির্মাণ ভেঙে ফেলার নির্দেশ হাইকোর্টের

এই বিল মারফত ১৯৪৪ সালের বেঙ্গল এগ্রিকালচারাল ইনকাম ট্যাক্স আইন সংশোধন করা হয়েছে। তার জেরে কোভিড-১৯ পর্ব থেকে, বিশেষত যেসব ছোট চা বাগান ধুঁকছে, তাদের আয়করে ছাড় দেওয়া সম্ভব হবে। ফলে চা শিল্প লাভবান হবে বলে অভিমত চন্দ্রিমা ভট্টাচার্যের।